Kleinhoewe-aanval: ‘Vermoor vir twee selfone’(Argieffoto: SA Polisie) ŉ Man is op ŉ kleinhoewe in die Boschkop-omgewing in die ooste van Pretoria dood toe gewapende aanvallers hom Woensdag deur ŉ glasdeur van sy huis geskiet het. Die man het oënskynlik wakker geword van die geraas toe die aanvallers ŉ veiligheidshek begin oopbreek het. Na verneem word, het hy hulp ontbied, maar is doodgeskiet voordat hulp kon opdaag. Die aanvallers het die deur verder oopgebreek en twee selfone geroof voordat hulle gevlug het. Die man se vrou en twee jong kinders is nie tydens die voorval beseer nie, maar geweldig getraumatiseer. “Dit was ŉ sinnelose moord en vir wat? Twee selfone,” het Marius Muller, nasionale operasionele koördineerder van AfriForum, gesê. Maroela Media het ŉ navraag aan die polisie gestuur en wag op terugvoer.